Informácia

o priebehu a výsledkoch
oficiálnej návštevy predsedu vlády SR Mikuláša Dzurindu
v Spojenom kráľovstve Veľkej Británie a Severného Írska dňa 14.5.2002

Dňa 14.5.2002 sa v Londýne uskutočnila jednodňová oficiálna návšteva predsedu vlády SR Mikuláša Dzurindu na pozvanie predsedu vlády Spojeného kráľovstva (SK) Tonyho Blaira. Členmi delegácie boli štátny tajomník MZV SR Ján Figeľ, veľvyslanec SR v Spojenom kráľovstve František Dlhopolček, poverená riadením Kancelárie PV SR Viktória Jančošeková, poradca predsedu vlády SR Miroslav Wlachovský, riaditeľ OZVaP ÚV SR Milan Zachar, poverený riadením TIO ÚV SR Martin Maruška, riaditeľ 1TEO MZV SR Štefan Rozkopál, ZR OZVaP ÚV SR Svetlana Čížková, ZR TIO ÚV SR Zenon Mikle, pracovník 1TEO MZV SR Ladislav Babčan.
V priebehu návštevy predseda vlády SR rokoval so svojim proťajškom T. Blairom, podpredsedom Konzervatívnej strany (CP) a tieňovým ministrom ZV, poslancom Dolnej snemovne Britského parlamentu Michaelom Ancramom, zúčastnil sa na neformálnom stretnutí a pracovnom obede podávanom Lordom kancelárom Lordom Irvinom of Lairg v Lancaster House a vystúpil s prednáškou na tému „Nová Európa – výzvy stojace pred nami“ v Kráľovskom inštitúte medzinárodných vzťahov (RIIA).
PV SR pozval T. Blaira na návštevu SR, pričom termín bude upresnený diplomatickou cestou.

Integrácia SR do NATO

T. Blair v priebehu rozhovoru upozornil na skutočnosť, že vstup SR do NATO bude vo veľkej miere závisieť aj od rozhodnutia občanov SR. V prípade, že sa občania SR rozhodnú pre návrat do minulosti a budú počas volieb do SR voliť predstaviteľov súčasnej opozície, konkrétne V. Mečiara, členstvo v NATO môže byť v dôsledku takéhoto rozhodnutia občanov SR zamietnuté. Súčasne zdôraznil, že i súčasné problémy súvisiace s ekonomickou reformou bude jednoduchšie riešiť vďaka členstvu v NATO a EÚ. Na otázku  predsedu vlády SR T. Blair uviedol, že zatiaľ nebolo prijaté rozhodnutie o krajinách, ktoré budú v Prahe pozvané do NATO, takéto rozhodnutie bude možné očakávať pravdepodobne až tesne pred začiatkom, resp. v priebehu summitu. Súčasne však zdôraznil, že pravdepodobnosť pozvania SR je veľká. PV SR v odpovedi informoval T. Blaira o priebehu volieb v roku 1998 a následnom procese zostavovania vládnej koalície. Predpokladá, že vývoj v jesenných voľbách prebehne obdobne a vytvorí sa koalícia demokratických síl bez účasti HZDS a Vladimíra Mečiara. Nová vládna koalícia bude zároveň užšia ako súčasná.

Európska integrácia a bezpečnosť v Európe

Poradca T. Blaira S. Wall konštatoval, že SR je veľmi dobre pripravená na členstvo v EÚ. Britská strana zdôraznila, že hoci progres SR v procese integrácie do európskych štruktúr je evidentný, je potrebné urobiť maximum, aby SR v reformnom kurze nepoľavila a aby reformy pokračovali ďalej. T. Blair vyjadril záujem o užšiu spoluprácu britských a slovenských zástupcov v Konvente o budúcnosti Európy. ŠTAT J. Figeľ pozitívne hodnotil doterajšie aktivity niektorých britských účastníkov Konventu a ich snahu spolupracovať a diskutovať s kandidátskymi krajinami.
PV SR partnera informoval o mierových operáciách, na ktorých sa SR zúčastňuje na čo následne T. Blair reagoval, že v najbližšom období bude Európa potrebovať ďalšie vojenské kapacity pre mierové operácie a nových strategických partnerov. Integrácia a proces rozširovania EÚ musia posilniť bezpečnosť obyvateľov Európy. Britská strana prisľúbila SR všestrannú pomoc v tejto oblasti.
V otázke Spoločnej bezpečnostnej a obrannej politiky (ESDP) EÚ T. Blair konštatoval prechodný útlm, avšak vyjadril presvedčenie, že po voľbách vo Francúzsku bude proces tvorby európskych jednotiek rýchleho nasadenia dynamicky pokračovať. Britskí partneri pozitívne hodnotili účasť SR v boji proti terorizmu a vysoko ocenili spoluprácu pri zatknutí príslušníkov organizácie „Pravá IRA“ v SR. 

M. Ancram na rokovaniach s M. Dzurindom informoval PV SR, že CP so záujmom sleduje progres, ktorý SR dosiahla v procese integrácie do EÚ a NATO. PV SR potvrdil, že členstvo v EÚ a NATO sú hlavnými prioritami vlády SR, informoval o vstupe SR do OECD a poskytol stručný prehľad doterajšieho priebehu rokovaní o vstupe do EÚ a účasti SR na činnosti protiteroristickej koalície.
M. Ancram potvrdil záujem CP o rozšírenie Európy a informoval PV SR o súčasnej situácii v otázke rozšírenia EÚ, jej reformy a jej spoločnej obrannej a bezpečnostnej politiky. Uviedol, že CP podporuje rozšírenie EÚ o nových členov, ale považuje za nevyhnutnú inštitucionálnu reformu EÚ. Pri otázke rozšírenia spomenul ako citlivú otázku referenda o zmluve z  Nice v Írskej republike. Ak by referendum opätovne dopadlo negatívne mohlo by to mať dôsledky na proces rozširovania. EÚ by však mala byť pripravená aj na takúto eventualitu. CP považuje i dnešnú EÚ za nedostatočne efektívnu a zastáva názor, že rozšírenie bez reformy by túto situáciu ešte ďalej zhoršilo. K otázke ESDP M. Ancram uviedol, že jej plnú aplikáciu je potrebné zatiaľ zvažovať vzhľadom na pozíciu USA. Podľa názoru CP v prípade plnej aplikácie ESDP by Európa stratila súčasné transatlantické väzby v dôsledku predpokladaného zníženia prítomnosti USA v Európe.

Vízová povinnosť pre občanov SR

Premiér M. Dzurinda otvoril otázku pozastavenia platnosti dohody o bezvízovom styku medzi SR a SK zo strany SK voči občanom SR. Označil ju ako mimoriadne politicky citlivú pre slovenských občanov. Argumentoval tiež, že SK je jedinou krajinou, spolu s Írskou republikou, ktorá má so SR vízový režim. Írska republika zaviedla vízový režim so SR ako reakciu na opatrenia SK. T. Blair uviedol, že dôvodom pre obnovenie vízovej povinnosti bol nárast počtu žiadateľov zo SR o priznanie postavenia utečenca. Uviedol tiež, že na britskej strane existuje obava, že v prípade obnovenia bezvízového styku bude SK opätovne zaplavené vysokým počtom utečencov. Nadväzne britský veľvyslanec v SR R. Todd uviedol, že v prípade veľkého počtu žiadateľov o azyl zo SR by SK bolo nútené znovu zaviesť vízovú povinnosť, čo by mohlo mať negatívny vplyv na celkový imidž Slovenska. Predseda vlády odovzdal T. Blairovi materiál obsahujúci zoznam konkrétnych opatrení vlády SR na zlepšenie sociálneho postavenia rómskej komunity. T. Blair prisľúbil, že si preštuduje podkladové materiály a dá pokyn, aby príslušné inštitúcie SK posúdili zmenu súčasného stavu a navrhli opatrenia v tejto otázke. 

PV SR informoval aj M. Ancrama o negatívnom dopade rozhodnutia vlády SK o prerušení plnenia dohody o zrušení vízovej povinnosti voči občanom SR a požiadal CP o pomoc pri znovuzavedení úplného bezvízového styku pre občanov SR. M. Ancram v odpovedi prisľúbil, že CP preverí možnosti nápravy v tejto otázke a bude vykonávať politický tlak v rámci parlamentu na dosiahnutie tohto cieľa. Pri tejto príležitosti mu bol poskytnutý argumentačný podkladový materiál v písomnej forme obsahujúci informáciu o tom, ako vláda SR pristupuje k riešeniu rómskej otázky a aké konkrétne opatrenia boli, resp. budú prijaté.

Ďalšie otázky

Časť rozhovoru s T. Blairom sa týkala aj situácie v ostatných častiach Európy, obzvlášť na Ukrajine, kde britský premiér konštatoval, že krajina má obrovský potenciál, ale vnútropolitická a ekonomická situácia sa nevyvíja pozitívne. K situácii na Balkáne T. Blair uviedol, že vývoj v Európe veľmi rýchlo napreduje a ako príklad uviedol, že pred 5-6 rokmi nikto neočakával, že krajiny strednej a východnej Európy budú pozvané do NATO a EÚ. V tejto súvislosti zdôraznil, že Balkán potrebuje dosiahnuť dostatočnú stabilitu a bezpečnosť, ktorá dá ľuďom perspektívu a ciele, na ktoré sa budú môcť orientovať a aj tento región sa intenzívnejšie zapojí do integračných procesov. Bezpečnostnú situáciu v Afganistane a Strednom východe označil za prioritu v britskej zahraničnej politike a poznamenal, že Európa bude musieť v týchto oblastiach zohrať dôležitejšiu úlohu. Britská strana sa tiež zaujímala o súčasný stav spolupráce v rámci V-4. T. Blair prejavil záujem zúčastniť sa na rokovaniach V-4 na úrovni predsedov vlád.

M. Ancram potvrdil záujem CP o rozšírenie britských zahraničných priamych investícií v SR a prisľúbil podporu v tejto oblasti prostredníctvom straníckych a obchodných kontaktov CP a jej členov.
PV SR poskytol partnerovi stručnú informáciu o súčasnej vnútropolitickej situácii v SR a o predpokladanom vývoji po uskutočnení tohtoročných volieb do NR SR.

Záver

•	Oficiálna návšteva potvrdila celkový trend zintenzívnenia vzťahov medzi SK a SR.
•	Najvyšší štátni a politickí predstavitelia SK potvrdili podporu členstvu SR v EÚ a NATO.
•	Britská strana potvrdila záujem o rozvoj spolupráce so SR aj v oblasti priamych zahraničných investícií a zvýšenia objemu vzájomného obchodu.
•	T. Blair prisľúbil preverenie možnosti znovuzavedenia plného bezvízového styku medzi SR a SK.
•	T. Blair vyjadril podporu spolupráci krajín v rámci V-4 ako aj záujem zúčastniť sa na summite V-4 na úrovni predsedov vlád počas slovenského predsedníctva.